pythainlp/thaigov-v2-corpus-22032023 huggingface dataset:
วันพุธที่ 26 มกราคม 2565
กระทรวงอุตสาหกรรมเป็นเจ้าภาพการประชุมคณะกรรมการผู้ช่วยรัฐมนตรี ครั้งที่ 1/2565
กระทรวงอุตสาหกรรมเป็นเจ้าภาพการประชุมคณะกรรมการผู้ช่วยรัฐมนตรี ครั้งที่ 1/2565 โดยมีนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรมกล่าวเปิดการประชุม
กระทรวงอุตสาหกรรมเป็นเจ้าภาพการประชุมคณะกรรมการผู้ช่วยรัฐมนตรี ครั้งที่ 1/2565
วันนี้ (25 มกราคม 2565) กระทรวงอุตสาหกรรมเป็นเจ้าภาพการประชุมคณะกรรมการผู้ช่วยรัฐมนตรี ครั้งที่ 1/2565 โดยมีนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรมกล่าวเปิดการประชุม นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรมเป็นประธานการประชุม และมีกรรมการผู้ช่วยรัฐมนตรีประจำส่วนราชการต่าง ๆ พร้อมทั้งนายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม นายกอบชัย สังสิทธิสวัสดิ์ ปลัดกระทรวงอุตสาหกรรม นายจุลพงษ์ ทวีศรี นางวรวรรณ ชิตอรุณ และนายภานุวัฒน์ ตริยางกูรศรี รองปลัดกระทรวงอุตสาหกรรม ตลอดจนผู้บริหารของกระทรวงอุตสาหกรรมเข้าร่วมการประชุมผ่านระบบการประชุมทางไกล (Video Conference) และเข้าร่วมประชุม ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
ทั้งนี้ กระทรวงอุตสาหกรรม ได้รายงานการดำเนินงานตามนโยบายรัฐบาลและการขับเคลื่อนภารกิจของกระทรวงที่สำคัญแก่ที่ประชุม อาทิ มาตรการในการป้องกันและยับยั้งการแพร่ระบาดของโรคติดเชื้อโควิด-19 ในโรงงาน "Bubble and Seal" การส่งเสริมการเรียนการสอนที่ตรงความต้องการของตลาดแรงงาน การใช้ Big Data เพื่อพัฒนาอุตสาหกรรมไทย การนำผลวิจัยมาใช้ในอุตสาหกรรมไทย และโครงการศูนย์ทดสอบยานยนต์และยางล้อแห่งชาติ
พร้อมได้หารือในประเด็นการขับเคลื่อนการพัฒนาอุตสาหกรรมด้วยโมเดลเศรษฐกิจ หรือ BCG อาทิ อุตสาหกรรมยานยนต์ไฟฟ้าสมัยใหม่ อุตสาหกรรมชีวภาพจากอ้อยและน้ำตาลทราย อุตสาหกรรมเกษตรและอาหาร(พืชเศรษฐกิจ 3 ก.) อุตสาหกรรมสมุนไพร และอุตสาหกรรมท่องเที่ยวและเศรษฐกิจสร้างสรรค์ (CIV)เพื่อขอความร่วมมือจากกระทรวงต่างๆ ในการขับเคลื่อนการดำเนินงานในอนาคต
วันอาทิตย์ที่ 27 มิถุนายน 2564
รมว.เฮ้ง ถกสมาคมก่อสร้าง แจงมาตรการเยียวยาคนงานช่วงปิดแคมป์ 1 เดือน
นายสุชาติ ชมกลิ่น รัฐมนตรีว่าการกระทรวงแรงงาน ถกสมาคมก่อสร้าง แจงมาตรการเยียวยาคนงานช่วงปิดแคมป์ 1 เดือน
เมื่อวันที่ 27 มิถุนายน 2564 นายสุชาติ ชมกลิ่น รัฐมนตรีว่าการกระทรวงแรงงาน กล่าวภายหลังเป็นประธานการประชุมระหว่างกระทรวงแรงงานกับผู้ประกอบการสมาคมอุตสาหกรรมก่อสร้างไทยในพระบรมราชูปถัมภ์ จำนวน 24 คน อาทิ บริษัท ช.การช่าง จำกัด (มหาชน) บริษัท ฤทธา จำกัด บริษั ทวีมงคลก่อสร้าง จำกัด บริษัท ยูเวิร์ด 999 จำกัด บริษัท อิตาเลียนไทย ดีเวล๊อปเมนต์ จำกัด (มหาชน) ฯลฯ เพื่อหารือในแนวปฏิบัติกรณีปิด (Seal) แคมป์คนงานก่อสร้าง เพื่อควบคุมการแพร่ระบาดของโควิด-19 ทั้งในกลุ่มแรงงานไทยและต่างด้าว ณ ห้องประชุม ศ.นิคม จันทรวิทุร ชั้น 5 อาคารกระทรวงแรงงาน โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายสุทธิ สุโกศล ปลัดกระทรวงแรงงาน พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย โดย รมว.แรงงาน ว่า ตามที่ท่านนายกรัฐมนตรี และ รมว.กลาโหม พล.อ.ประยุทธ์ จันทร์โอชา ได้มีการประชุมร่วมกับคณะที่ปรึกษาด้านการสาธารณสุขในศูนย์บริหารสถานการณ์โควิด-19 (ศบค.) เมื่อวันที่ 25 มิถุนายน ซึ่งที่ประชุมได้มีมติให้ปิดแคมป์คนงานก่อสร้าง งดการเดินทางและเคลื่อนย้ายแรงงานในพื้นที่จังหวัดสีแดงเข้ม ได้แก่ กรุงเทพมหานคร ปทุมธานี นนทบุรี สมุทรสาคร สมุทรปราการ นครปฐม สงขลา ปัตตานี ยะลา และนราธิวาส เป็นเวลา 1 เดือน เพื่อควบคุมการแพร่ระบาดของโควิด-19 ในคลัสเตอร์แคมป์คนงานนั้น และได้มอบหมายให้กระทรวงแรงงานดูแลค่าใช้จ่าย เงินชดเชยให้แก่ลูกจ้างแทนผู้ประกอบการ
นายสุชาติ กล่าวต่อว่า ในช่วงที่มีการปิดแคมป์ กระทรวงแรงงานจะจ่ายสิทธิประโยชน์ทดแทนกรณีว่างงานจากเหตุสุดวิสัยโควิด-19 เนื่องจากสถานประกอบการถูกปิดตามคำสั่ง ศบค. โดยให้สำนักงานประกันสังคมจ่ายเป็นเงินสด 50 เปอร์เซ็นของค่าจ้าง ให้คนงานทุกๆ 5 วัน พร้อมดูแลเรื่องอาหารทุกมื้อด้วย ตลอด 1 เดือน ตามรายชื่อที่นายจ้างรับรองวันต่อวัน ตลอดเวลาการปิดแคมป์ก่อสร้าง นอกจากนี้ ยังมีระบบการตรวจสอบว่าแรงงานที่จะได้รับการเยียวยาจะต้องอยู่ในแคมป์ก่อสร้าง หากไม่อยู่ก็จะไม่ได้รับเงินชดเชยดังกล่าว กระทรวงแรงงานจะประสานกระทรวงสาธารณสุขและหน่วยงานที่เกี่ยวข้อง เข้าไปตรวจคัดกรองโควิด-19 เชิงรุก (swab) แก่แรงงานในแคมป์คนงาน 100 เปอร์เซ็น หากตรวจพบเชื้อจะต้องแยกตัวแรงงานเพื่อมาเข้าสู่การรักษาตามขั้นตอนของสาธารณสุข ส่วนผู้ที่ตรวจแล้วไม่พบเชื้อก็จะต้องเข้ารับการฉีดวัคซีนโควิด-19 รวมทั้งการเฝ้าระวังตรวจสอบทุกโรงงานในกรุงเทพมหานครและปริมณฑลให้เป็นไปตามมาตรการควบคุมโรคในพื้นที่เฉพาะ หรือ Bubble and Seal
นอกจากนี้ กระทรวงแรงงานยังได้มอบหมายให้กรมสวัสดิการและคุ้มครองแรงงาน เข้าไปตรวจตราทำความเข้าใจกับนายจ้างผู้ประกอบการให้เข้มงวดถึงมาตรการป้องกันโควิด-19 ของลูกจ้างในแคมป์คนงาน และกรมการจัดหางานเข้าไปตรวจสอบหากกรณีพบว่ามีแรงงานต่างด้าวผิดกฎหมายก็จะนำเข้าสู่ระบบทำให้ถูกต้องตามกฎหมายต่อไป
วันพฤหัสบดีที่ 23 มิถุนายน 2565
AOT ทบทวนประมาณการปริมาณการจราจรทางอากาศภายหลังการแพร่ระบาดของโรคติดเชื้อไวรัส COVID-19 ฉบับเดือนมิถุนายน 2565
...
บริษัท ท่าอากาศยานไทย จำกัด (มหาชน) (AOT) กระทรวงคมนาคม ได้มีการจัดทำประมาณการการจราจรทางอากาศก่อนหน้านี้ล่าสุด ณ เดือนตุลาคม 2564 ซึ่งหลังจากนั้น พบว่ามีปัจจัยที่ส่งผลต่อการเดินทางของผู้โดยสาร โดยเฉพาะผู้โดยสารต่างประเทศอย่างมีนัยทั้ง (1) ปัจจัยเชิงนโยบาย ได้แก่ นโยบายการเปิดประเทศที่รับผลกระทบจากการระบาดของ
สายพันธุ์โอไมครอนเมื่อปลายเดือนธันวาคม 2564 อันมีผลต่อการปรับลดตารางการบิน (slot) ของสายการบินและอัตราบรรทุกที่ลดลง และ (2) ปัจจัยภายนอก ซึ่งได้แก่นโยบายการเปิดประเทศของประเทศต่าง ๆ โดยเฉพาะสาธารณรัฐประชาชนจีน รวมถึงการฟื้นตัวของเศรษฐกิจโลก และปัญหาสงครามในยูเครน จากเหตุผลดังกล่าว AOT จึงมีความจำเป็นต้องทบทวนประมาณการปริมาณจราจรทางอากาศให้สอดคล้องกับสถานการณ์และสภาพแวดล้อมที่เปลี่ยนแปลงไป โดยใช้ฐานผู้โดยสารที่เกิดขึ้นจริงในปี 2565 ประกอบกับข้อมูลการขอจัดสรรตารางการบินฤดูหนาวในเดือนตุลาคม 2565 (ฤดูกาลท่องเที่ยวปีงบประมาณ 2566) ที่ยังฟื้นตัวไม่สมบูรณ์ โดยเฉพาะเที่ยวบินจากสาธารณรัฐประชาชนจีน การประมาณการล่าสุดฉบับเดือนมิถุนายน 2565 คาดว่าการฟื้นตัวของผู้โดยสารในปีงบประมาณ 2565 จะมีผู้โดยสารรวม 45 ล้านคน เที่ยวบิน 400,000 เที่ยวบิน ฟื้นตัวคิดเป็นร้อยละ 33 และ 45 เมื่อเทียบกับก่อนเกิดโรคติดเชื้อไวรัส COVID-19 ตามลำดับ คาดว่าผู้โดยสารในปีงบประมาณ 2566 และ 2567 มีจำนวน 96 ล้านคน และ 142 ล้านคน การฟื้นตัวคิดเป็น ร้อยละ 68 และ 99 ตามลำดับ สำหรับเที่ยวบินในปีงบประมาณ 2566 และ 2567 คาดว่ามีจำนวน 665,000 เที่ยวบิน และ 892,000 เที่ยวบิน การฟื้นตัวคิดเป็นร้อยละ 74 และ 99 ตามลำดับ
อย่างไรก็ตาม การทบทวนประมาณการปริมาณการจราจรทางอากาศยังคงมีหลายปัจจัยสำคัญที่ยังต้องติดตามอย่างใกล้ชิด อาทิ นโยบายการเปิดประเทศของสาธารณรัฐประชาชนจีน โอกาสการกลับมาระบาดของโรคติดเชื้อไวรัส COVID-19 สายพันธุ์ใหม่ หรือโรคระบาดอื่น ๆ ตลอดจนผลกระทบของสงครามรัสเซียยูเครนเป็นสำคัญต่อไป
วันอังคารที่ 19 เมษายน 2565
คณะกรรมการ PPP เห็นชอบแต่งตั้งคณะอนุกรรมการข้อตกลงคุณธรรมเพิ่มประสิทธิภาพการทำงาน ยกระดับความโปร่งใสการคัดเลือกเอกชนในโครงการร่วมลงทุน
ผลการประชุมคณะกรรมการ PPP ครั้งที่ 3/2565 เมื่อวันจันทร์ที่ 18 เมษายน 2565 โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) กรรมการและเลขานุการคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) เปิดเผยผลการประชุมคณะกรรมการ PPP ครั้งที่ 3/2565 เมื่อวันจันทร์ที่ 18 เมษายน 2565 โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน ซึ่งมีผลการประชุมสรุปได้ดังนี้
1. คณะกรรมการ PPP เห็นชอบการแต่งตั้งคณะอนุกรรมการข้อตกลงคุณธรรมในโครงการร่วมลงทุนที่ดำเนินการตามพระราชบัญญัติการร่วมลงทุนระหว่างรัฐและเอกชน (พ.ร.บ. การร่วมลงทุนฯ ปี 2562) โดยมี องค์ประกอบจาก สคร. สำนักงานสภาพัฒนาการเศรษฐกิจและสังคมแห่งชาติ กรมบัญชีกลาง และผู้ทรงคุณวุฒิที่มีความรู้ ความเชี่ยวชาญที่เกี่ยวข้องกับข้อตกลงคุณธรรม (Integrity Pact : IP) และโครงการร่วมลงทุน เพื่อทำหน้าที่ติดตาม ประสานงาน และสนับสนุนการดำเนินงานที่เกี่ยวกับข้อตกลงคุณธรรมในโครงการร่วมลงทุนให้เป็นไปอย่างมีประสิทธิภาพ และสอดคล้องกับกฎหมายและมติคณะรัฐมนตรีที่เกี่ยวข้อง
2. คณะกรรมการ PPP ได้รับทราบความคืบหน้าการนำข้อตกลงคุณธรรมมาใช้กับโครงการร่วมลงทุน โดยปัจจุบัน มีโครงการร่วมลงทุนที่อยู่ระหว่างกระบวนการการคัดเลือกเอกชนและเข้าข่ายต้องดำเนินการตามข้อตกลงคุณธรรม จำนวน 4 โครงการ ซึ่ง สคร. ได้แจ้งรายชื่อผู้สังเกตการณ์ไปยังหน่วยงานเจ้าของโครงการแล้ว จำนวน 3 โครงการได้แก่ 1) โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) ของการรถไฟฟ้าขนส่งมวลชนแห่งประเทศไทย 2) โครงการศูนย์เปลี่ยนถ่ายรูปแบบการขนส่งสินค้าเชียงของ จังหวัดเชียงราย ของกรมการขนส่งทางบก และ 3) โครงการทางพิเศษสายกะทู้ - ป่าตอง จังหวัดภูเก็ต ของการทางพิเศษแห่งประเทศไทย โดยสำหรับโครงการบริหารจัดการท่าเทียบเรือสาธารณะเพื่อขนถ่ายสินค้าเหลว ของการนิคมอุตสาหกรรมแห่งประเทศไทย หน่วยงานที่ สคร. มอบหมายอยู่ระหว่างการพิจารณารายชื่อผู้สังเกตการณ์ที่มีคุณสมบัติเหมาะสม ก่อนจัดส่งให้ สคร. เพื่อประกอบการดำเนินการต่อไป ทั้งนี้ การนำข้อตกลงคุณธรรมมาใช้กับโครงการร่วมลงทุน จะช่วยส่งเสริมให้เกิดความโปร่งใสและตรวจสอบได้ในการดำเนินโครงการร่วมลงทุน รวมถึงกระบวนการตัดสินใจที่เกี่ยวข้อง ซึ่งเป็นหนึ่งในเป้าประสงค์สำคัญของ พ.ร.บ. การร่วมลงทุนฯ ปี 2562 รวมทั้งยังช่วยสร้างความเชื่อมั่นให้กับนักลงทุนภาคเอกชนที่จะเข้ายื่นข้อเสนอในโครงการร่วมลงทุนมากขึ้น
วันจันทร์ที่ 8 สิงหาคม 2565
รฟท. ร่วมกับ กองอำนวยการรักษาความมั่นคงภายในราชอาณาจักร ภาค 4 เพิ่มความเข้มข้นในการรักษาความปลอดภัยเส้นทางรถไฟภาคใต้
ก่อนเปิดเดินรถจากยะลา - สุไหงโกลก เต็มรูปแบบได้ภายในวันนี้
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า จากกรณีเกิดเหตุกลุ่มคนร้ายไม่ทราบจำนวน ใช้อาวุธปืนลอบยิงขบวนรถเร็วที่ 171 (กรุงเทพ -สุไหงโกลก) ขณะทำขบวนถึงหลักกิโลเมตรที่ 1068/9-16 ระหว่างสถานีบาลอ - รือเสาะ จังหวัดนราธิวาสเมื่อวันที่ 4 สิงหาคม ที่ผ่านมา ไม่มีผู้โดยสารหรือเจ้าหน้าที่ได้รับบาดเจ็บหรือเสียชีวิต จากเหตุการณ์
ในครั้งนี้ทำให้หัวรถจักรดีเซลได้รับความเสียหาย กระจกด้านหน้าฝั่งพนักงานขับรถแตก และหม้อน้ำรถจักรรั่ว ทำให้การรถไฟฯ ต้องประกาศหยุดเดินรถในเส้นทางช่วงดังกล่าวเป็นการชั่วคราวนั้น สำหรับความคืบหน้าล่าสุดนายสุชีพ สุขสว่าง รองผู้ว่าการกลุ่มธุรกิจการเดินรถ การรถไฟฯ ได้ร่วมประชุมกับ พล.ต.อุทิศ อนันตนานนท์ รองแม่ทัพภาค 4 / รองผอ.รมน. ภาค 4 สน. เพื่อหาแนวทางการแก้ไขปัญหา และเพิ่มความเข้มข้นในการรักษาความปลอดภัยเส้นทางเดินรถภาคใต้จากสถานียะลา- สุไหงโกลก เพื่อสร้างความมั่นใจให้แก่ประชาชนในการเดินทาง โดยทำให้วันนี้ (7 สิงหาคม 2565) สามารถกลับมาเปิดการเดินรถ ได้อย่างเต็มรูปแบบอีกครั้ง
ที่ผ่านมา รฟท. ได้ร่วมกับฝ่ายความมั่นคง ในการเพิ่มระดับการรักษาความปลอดภัยและเฝ้าระวังอย่างเข้มงวด พร้อมทั้ง เดินหน้ากิจกรรมมวลชนสัมพันธ์กับชุมชนในพื้นที่ ตามนโยบายของนายนิรุฒ มณีพันธ์ ผู้ว่ารฟท. ที่กำชับให้เจ้าหน้าที่รฟท. ปฏิบัติหน้าที่โดยเน้นสร้างการมีส่วนร่วมจากชุมชนอย่างใกล้ชิด ด้วยการเปิดรับฟังความเห็นจากทุกภาคส่วน ซึ่งได้รับความร่วมมือเป็นอย่างดี จากพี่น้องประชาชน ผู้นำศาสนา และหน่วยงานท้องถิ่น ในการนำเสนอความเห็นเพื่อนำมาใช้ปรับแนวทางเดินรถในพื้นที่จังหวัดชายแดนภาคใต้ ให้มีความสะดวก รวดเร็ว ปลอดภัยต่อประชาชน
นอกจากนี้รฟท. ได้ขอความร่วมมือพี่น้องประชาชนในเส้นทางรถไฟ ระหว่างสถานีบาลอ - รือเสาะ ได้ร่วมใจแสดงออกถึงพลังของประชาชนกับหน่วยงานภาครัฐต่างๆ ที่จะร่วมกันปกป้อง ดูแลความปลอดภัยเส้นทางรถไฟ เพื่อให้เส้นเลือดใหญ่ในการคมนาคมมีความปลอดภัย การรถไฟฯ ทำหน้าที่ให้บริการแก่ประชาชนในพื้นที่ และอยากให้ทุกภาคส่วนเล็งเห็นถึงความสำคัญของการขนส่งทางรถไฟที่ประหยัด สะดวก และให้บริการพี่น้องประชาชนในการเดินทาง โดยไม่มีการแบ่งแยก สีผิว เชื้อชาติ ศาสนา และอยากให้ทุกคนร่วมกันปกป้องรักษาการคมนาคมระบบรางเพื่อให้บริการพี่น้องประชาชนได้อย่างต่อเนื่อง
อย่างไรก็ตาม การรถไฟฯ ขอความร่วมมือประชาชน หากพบบุคคลหรือวัตถุต้องสงสัย สามารถแจ้งได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง.
วันศุกร์ที่ 28 มกราคม 2565
รัฐมนตรีว่าการกระทรวงยุติธรรม เปิดการสัมมนา “ทิศทางโทษประหารชีวิตกับบริบทของสังคมไทย”
รัฐมนตรีว่าการกระทรวงยุติธรรม เปิดการสัมมนา “ทิศทางโทษประหารชีวิตกับบริบทของสังคมไทย”
ในวันพฤหัสบดีที่ ๒๗ มกราคม ๒๕๖๕ ระหว่างเวลา ๐๙.๐๐ – ๑๒.๓๐ น. นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานกล่าวเปิดการสัมมนา “ทิศทางโทษประหารชีวิตกับบริบทของสังคมไทย” โดยมีนายเรืองศักดิ์ สุวารี อธิบดีกรมคุ้มครองสิทธิและเสรีภาพ เป็นผู้กล่าวรายงานและชี้แจงวัตถุประสงค์ของการสัมมนาฯ ซึ่งจัดขึ้นในรูปแบบออนไลน์ โดยกรมคุ้มครองสิทธิและเสรีภาพ โดยกองสิทธิมนุษยชนระหว่างประเทศ และกองยุทธศาสตร์และแผนสิทธิมนุษยชนแห่งชาติ สำหรับการสัมมนาฯ มีวัตถุประสงค์เพื่อสร้างความรู้ความเข้าใจเกี่ยวกับโทษประหารชีวิต ทั้งในบริบทสากลและบริบทสังคมไทย รวมถึงเป็นเวทีแลกเปลี่ยนเรียนรู้ข้อคิดเห็น และข้อเสนอแนะต่าง ๆ เพื่อนำไปประกอบการพิจารณากำหนดทิศทางในการรณรงค์เปลี่ยนแปลงโทษประหารชีวิตให้สอดคล้องกับบริบทของสังคมไทยต่อไป ทั้งนี้ กลุ่มเป้าหมายในการสัมมนาฯ ประกอบด้วยผู้แทนจากภาครัฐ ภาคเอกชน ภาคประชาสังคม และประชาชนผู้สนใจ รวมจำนวนประมาณ ๔๒๐ คน
การสัมมนาฯ ดังกล่าว ได้มีผู้ทรงคุณวุฒิเข้าร่วมบรรยายในหลายประเด็น ได้แก่ ประเด็นสิทธิมนุษยชนกับการใช้โทษประหารชีวิต ภาพรวมและแนวโน้มโทษประหารชีวิตในบริบทสากล นอกจากนี้ ยังมีการเสวนา “ทิศทางโทษประหารชีวิตกับบริบทของสังคมไทย” โดยผู้ทรงคุณวุฒิ และผู้แทนจากสำนักงานกิจการยุติธรรม และกรมคุมประพฤติ โดยมีผู้แทนจากกรมคุ้มครองสิทธิและเสรีภาพ เป็นผู้ดำเนินรายการ
ทั้งนี้ ผู้เข้าร่วมการสัมมนาฯ ได้ให้ความสนใจ แสดงความคิดเห็น และแลกเปลี่ยนมุมมองร่วมกันอย่างกว้าง โดยกรมคุ้มครองสิทธิและเสรีภาพ จะได้นำไปประมวลประกอบการจัดทำรายงานเสนอรัฐมนตรีว่าการกระทรวงยุติธรรมต่อไป
วันจันทร์ที่ 1 พฤศจิกายน 2564
ถ้อยแถลงนายกรัฐมนตรี สำหรับที่ประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (COP26) ณ เมืองกลาสโกว์ สหราชอาณาจักร
ถ้อยแถลงนายกรัฐมนตรี สำหรับที่ประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (COP26) ณ เมืองกลาสโกว์ สหราชอาณาจักร
ถ้อยแถลง
พลเอก ประยุทธ์ จันทร์โอชา
นายกรัฐมนตรี กลาสโกว์ สก๊อตแลนด์
ท่านประธาน และท่านผู้นำทุกท่าน
ผมมาร่วมประชุมวันนี้ เพื่อเป็นการยืนยันว่าประเทศไทยให้ความสำคัญสูงสุดกับการแก้ไขปัญหาการเปลี่ยนแปลงสภาพภูมิอากาศ โดยไทยพร้อมร่วมมือกับทุกประเทศ และทุกภาคส่วนเพื่อบรรลุเป้าหมายร่วมกันในการแก้ปัญหาครั้งสำคัญที่สุดครั้งหนึ่งของโลก เพราะภารกิจนี้คือความเป็นความตายของโลกและอนาคตของลูกหลานของพวกเราทุกคน
ในปัจจุบันไทยปล่อยก๊าซเรือนกระจกออกในปริมาณเพียงประมาณร้อยละ ๐.72 ของ การปล่อยก๊าซเรือนกระจกทั่วทั้งโลก แต่ประเทศไทยกลับเป็น 1 ใน 10 ประเทศที่ได้รับผลกระทบร้ายแรงที่สุดจากการเปลี่ยนแปลงสภาพภูมิอากาศ และนี่คือเหตุผลสำคัญที่ผมไปร่วมการประชุมสุดยอดเรื่อง ภูมิอากาศของสหประชาชาติที่กรุงปารีสเมื่อปี 2015 โดยไทยอยู่ในประเทศกลุ่มแรกที่ให้สัตยาบันเข้าเป็นภาคีของความตกลงปารีส
คำมั่นสัญญาของไทย มิใช่คำมั่นที่ว่างเปล่า ในช่วงที่ผ่านมา ไทยได้ปฏิบัติตามคำมั่นทุกประการที่ให้ไว้กับประชาคมโลกอย่างต่อเนื่อง และมีการดำเนินการอย่างแข็งขันภายในประเทศ
ภายใต้กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ไทยได้กำหนดเป้าหมาย NAMA เพื่อลดการปล่อยก๊าซเรือนกระจก ในภาคพลังงานและขนส่งอย่างน้อยร้อยละ 7 ภายในปี 2020 แต่ทว่าในปี 2019 ไทยสามารถลดก๊าซเรือนกระจกได้แล้วร้อยละ 17 ซึ่งเกินเป้าหมายที่เราตั้งไว้กว่า 2 เท่า และก่อนเวลาที่ได้กำหนดไว้มากกว่า 1 ปี
นอกจากนี้ไทยยังเป็นประเทศแรก ๆ ที่จัดส่ง NDC ฉบับปรับปรุงปี 2020 และจัดทำแผนงานต่าง ๆ ในระดับประเทศ และระดับท้องถิ่น ล่าสุด ไทยได้ส่งยุทธศาสตร์ระยะยาวในการพัฒนาแบบปล่อยก๊าซเรือนกระจกระดับต่ำให้กับ UNFCCC โดยไทยเป็นประเทศแรก ๆ ที่จัดทำยุทธศาสตร์นี้
วันนี้ผมจึงมาพร้อมกับเจตนารมย์ที่เป็นความท้าทายอย่างยิ่งว่าประเทศไทยจะยกระดับการแก้ไขปัญหาภูมิอากาศอย่างเต็มที่และด้วยทุกวิถีทาง เพื่อให้ประเทศไทยบรรลุเป้าหมายความเป็นกลางทางคาร์บอน ภายในปี 2050 และบรรลุเป้าหมายการปล่อยก๊าซเรือนกระจกสุทธิเป็นศูนย์ได้ในปี 2065 และด้วยการสนับสนุนทางด้านการเงินและเทคโนโลยีอย่างเต็มที่และเท่าเทียม รวมถึงการเสริมสร้างขีดความสามารถจากความร่วมมือระหว่างประเทศ และกลไกภายใต้กรอบอนุสัญญาฯ ผมมั่นใจว่าประเทศไทยก็จะสามารถยกระดับ NDC ของเราขึ้นเป็นร้อยละ 40 ได้ ซึ่งจะทำให้การปล่อยก๊าซเรือนกระจกสุทธิของไทยเป็นศูนย์ได้ภายในปี 2050
ขณะนี้ประเทศไทยนำแนวคิดเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือ บี ซี จี มาเป็นยุทธศาสตร์แห่งชาติ เพื่อนำไปสู่การปรับกระบวนทัศน์และการพัฒนาเศรษฐกิจที่ไม่ทำลายระบบนิเวศ และไทยจะนำแผนนี้มาเป็นวาระหลักของการประชุมเอเปคที่ไทยจะเป็นเจ้าภาพในปีหน้า
สุดท้ายนี้ ผมคิดว่าหมดเวลาสำหรับความล้มเหลวแล้ว และโลกกำลังบอกเราว่าการประทุษร้ายธรรมชาติต้องยุติเพียงเท่านี้ เพื่อการดำรงไว้ซึ่งแหล่งอาหาร แหล่งน้ำ และอากาศที่ทุกคนต้องหายใจร่วมกัน ดังนั้น มนุษย์จะต้องมีความกล้าหาญ มีความชาญฉลาด มีการรู้คิดและมีความอดทนอย่างสูงสุด เพื่อนำชัยชนะมาสู่ลูกหลานของเรา ผมขอย้ำว่าเราทุกคนไม่มี “แผนสอง” ในเรื่องการรักษาเยียวยาสภาพภูมิอากาศ เพราะเราจะไม่มี “โลกที่สอง” ซึ่งเป็นบ้านของพวกเราเหมือนโลกนี้อีกแล้ว
ขอบคุณครับ
วันอังคารที่ 23 สิงหาคม 2565
การท่าเรือแห่งประเทศไทย จัดพิธีลงนามบันทึกข้อตกลง ร่วมกับองค์กรต่อต้านคอร์รัปชัน (ประเทศไทย)
...
วันนี้ (23 สิงหาคม 2565) ตามนโยบายรัฐบาลโดยนายศักดิ์สยาม ชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ให้การท่าเรือแห่งประเทศไทย (กทท.) กระทรวงคมนาคม เพิ่มขีดความสามารถในการให้บริการและดำเนินการด้วยความโปร่งใส โดย กทท. ร่วมกับองค์กรต่อต้านคอร์รัปชัน (ประเทศไทย) จัดพิธีลงนามข้อตกลงคุณธรรม (Integrity Pact) และหนังสือการรักษาข้อมูลเป็นความลับและไม่มีส่วนได้ส่วนเสีย โครงการจ้างเหมาต่อเรือขุดแบบยุ้งดิน ขนาดความจุไม่น้อยกว่า 2,500 ลูกบาศก์เมตร (ทดแทนเรือสันดอน 7) จำนวน 1 ลำ โดยมีนายเกรียงไกร ไชยศิริวงศ์สุข ผู้อำนวยการ กทท. และนาวาเอก ชุมพล พรหมประสิทธิ์ หัวหน้าคณะสังเกตการณ์จากองค์กรต่อต้านคอร์รัปชัน (ประเทศไทย) พร้อมด้วยนายสมศักดิ์ ศรีสมทรัพย์ และนายวัฒนพงศ์ วิศวชัยวัฒน์ ผู้สังเกตการณ์ฯ ร่วมลงนามในข้อตกลงฯ โดยมีผู้บริหารและพนักงาน กทท. ผู้แทนกรมเจ้าท่า ผู้บริหารองค์กรต่อต้านคอร์รัปชัน (ประเทศไทย) ผู้สังเกตการณ์จากกรมบัญชีกลาง เข้าร่วมพิธีฯ ณ ห้องประชุม 1601 อาคารที่ทำการ กทท.
สำหรับพิธีลงนามข้อตกลงดังกล่าวมีวัตถุประสงค์เพื่อให้การดำเนินงานด้านโลจิสติกส์ขององค์กร มีความพร้อมในทุก ๆ ด้าน การดูแลเส้นทางการเข้าออกของเรือสินค้าทั้งบริเวณร่องน้ำทางเดินเรือท่าเรือแหลมฉบัง และบริเวณร่องน้ำสันดอนเจ้าพระยาเป็นไปตามเกณฑ์มาตรฐานที่กำหนด และแสดงให้เห็นว่าโครงการจ้างเหมาดังกล่าวมีความโปร่งใสและเป็นธรรมปลอดจากความทุจริตหรือการกระทำโดยมิชอบทั้งปวง พร้อมทั้งดูแลให้มีความปลอดภัยอยู่ตลอดเวลา ซึ่งจำเป็นต้องมีการใช้เครื่องมือที่ถูกประเภทและมีความพร้อมต่อการใช้งาน ซึ่งจะก่อให้เกิดประสิทธิภาพและประสิทธิผลสูงที่สุดต่อประเทศชาติและผู้ใช้งานได้อย่างแท้จริงตามยุทธศาสตร์ด้านการพัฒนาขีดความสามารถในการแข่งขันของท่าเรือ ในการมุ่งสู่มาตรฐานท่าเรือชั้นนำระดับโลก พร้อมการให้บริการด้านโลจิสติกส์ที่เป็นเลิศ เพื่อการเติบโตอย่างยั่งยืนในปี 2573 ในการยกระดับท่าเรือ World Class Gateway Port
วันอังคารที่ 23 สิงหาคม 2565
นายกรัฐมนตรีห่วงใยเกษตรกรประสบภัยน้ำท่วม กระทรวงเกษตรฯ เร่งสำรวจและฟื้นฟูเยียวยาความเสียหาย
นายกรัฐมนตรีห่วงใยเกษตรกรประสบภัยน้ำท่วม กระทรวงเกษตรฯ เร่งสำรวจและฟื้นฟูเยียวยาความเสียหาย
วันที่ 23 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมมีความห่วงใยเกษตรกรผู้ประสบภัยน้ำท่วมจากเหตุพายุดีเปรสชันมู่หลานและร่องมรสุมพาดผ่านประเทศเมียนมาภาคเหนือตอนบนของประเทศไทย ส่งผลให้เกิดน้ำท่วมพื้นที่ทำการเกษตรหลายพื้นที่ โดยกระทรวงเกษตรและสหกรณ์ พร้อมให้การช่วยเหลือและบรรเทาความเดือดร้อนเกษตรกร เร่งสำรวจและฟื้นฟูเยียวยาความเสียหายให้สถานการณ์กลับเข้าสู่ภาวะปกติโดยเร็วที่สุด
นางสาวรัชดาฯ กล่าวว่า นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์รายงานต่อนายกรัฐมนตรีว่า ขณะนี้เจ้าหน้าที่ในพื้นที่เตรียมเข้าไปสำรวจความเสียหาย และช่วยเหลือเกษตรกรภายหลังน้ำลด เตรียมการแจกพันธุ์พืชและเชื้อราไตรโคเดอร์มาที่เป็นเชื้อราดีไว้กำจัดเชื้อราไม่ดี ให้เพียงพอต่อความต้องการของเกษตรกร
สำหรับในส่วนเกณฑ์การให้ความช่วยเหลือยังคงเป็นไปตามระเบียบกระทรวงการคลัง ว่าด้วยเงินทดรองราชการ เพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 หลักเกณฑ์วิธีปฏิบัติปลีกย่อยเกี่ยวกับการให้ความช่วยเหลือด้านการเกษตรผู้ประสบภัยพิบัติกรณีฉุกเฉิน พ.ศ. 2564 ในอัตรา ดังนี้ ข้าว 1,340 บาทต่อไร่ พืชไร่และพืชผัก 1,980 บาทต่อไร่ ไม้ผลไม้ยืนต้น และอื่นๆ 4,048 บาทต่อไร่ ตามพื้นที่เสียหายจริงไม่เกินครัวเรือนละ 30 ไร่ ทั้งนี้ เป็นไปตามที่อธิบดีกรมป้องกัน และบรรเทาสาธารณภัย หรือผู้ว่าราชการจังหวัดได้ประกาศเขตการให้ความช่วยเหลือผู้ประสบภัยพิบัติกรณีฉุกเฉินแล้ว
ทั้งนี้ จากรายงานพื้นที่การเกษตรได้รับผลกระทบในพื้นที่ 14 จังหวัด ได้แก่ จังหวัดกำแพงเพชร เชียงราย เชียงใหม่ แม่ฮ่องสอน แพร่ พิษณุโลก เพชรบูรณ์ พะเยา น่าน สุโขทัย อุตรดิตถ์ เลย หนองคาย และจังหวัดอุบลราชธานี เกษตรกรได้รับผลกระทบ จำนวน 23,182 ราย มีพื้นที่การเกษตรคาดว่า จะเสียหายจำนวน 88,305.25 ไร่ แยกเป็นข้าว 71,695.75 ไร่ พืชไร่ละพืชผัก 14,758.75 ไร่ ไม้ผลไม้ผืนต้นและอื่นๆ 1,870.75 ไร่ (ข้อมูล ณ วันที่ 17 สิงหาคม 2565)
วันพุธที่ 16 มิถุนายน 2564
​รัฐมนตรีว่าการกระทรวงยุติธรรมรับมอบหน้ากากอนามัย จาก UNODC เพื่อป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในเรือนจำ
​รัฐมนตรีว่าการกระทรวงยุติธรรมรับมอบหน้ากากอนามัย จาก UNODC เพื่อป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในเรือนจำ
ในวันพุธที่ ๑๖ มิถุนายน ๒๕๖๔ เวลา ๑๐.๐๐ น. ณ กระทรวงยุติธรรม ถนนแจ้งวัฒนะ กรุงเทพฯ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานรับมอบการบริจาคหน้ากากอนามัย จำนวน ๑,๕๐๐,๐๐๐ ชิ้น จากสำนักงานว่าด้วยยาเสพติดและอาชญากรรมแห่งสหประชาชาติ (United Nations Office on Drugs and Crime ) หรือ UNODC โดยการสนับสนุนจากสหรัฐอเมริกา เพื่อป้องกันการแพร่ระบาดของโรคติดเชื้อไวรัสโคโรนา 2019 (COVID-19) ในเรือนจำและทัณฑสถาน โดยมี ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นผู้แทนลงนามในเอกสารส่งมอบ ร่วมกับ Mr. Jeremy Douglas ผู้แทน UNODC ประจำภูมิภาคเอเชียแปซิฟิก พร้อมด้วย ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายธนวัชร นิติกาญจนา ที่ปรึกษารัฐมนตรีว่าการกระทรวงยุติธรรม นายวัลลภ นาคบัว รองปลัดกระทรวงยุติธรรม นายนิยม เติมศรีสุข รองปลัดกระทรวงยุติธรรม นายวีระกิตติ์ หาญปริพรรณ์ รองอธิบดีกรมราชทัณฑ์ และผู้แทนที่เกี่ยวข้อง เข้าร่วม โดย กระทรวงยุติธรรมจะนำอุปกรณ์ดังกล่าว ไปใช้ในการป้องกันการแพร่ระบาดของ COVID-19 ให้เกิดประโยชน์สูงสุดต่อไป
วันพุธที่ 29 ธันวาคม 2564
สธ.ตรวจพบผู้ติดเชื้อโควิดสายพันธุ์ “โอมิครอน” 740 ราย ย้ำหน้ากากผ้ายังป้องกันได้
กระทรวงสาธารณสุข เผย พบสัดส่วนเชื้อสายพันธุ์โอมิครอนสูงขึ้นในช่วง 2 วันที่ผ่านมา ล่าสุดตรวจพบ 740 ราย ใน 33 จังหวัด เป็นผู้ติดเชื้อเดินทางจากต่างประเทศ 489 ราย และติดเชื้อในประเทศ 251 ราย โดยยังเป็นการติดเชื้อจากการสัมผัสผู้เดินทางมาจากต่างประเทศ
กระทรวงสาธารณสุข เผย พบสัดส่วนเชื้อสายพันธุ์โอมิครอนสูงขึ้นในช่วง 2 วันที่ผ่านมา ล่าสุดตรวจพบ 740 ราย ใน 33 จังหวัด เป็นผู้ติดเชื้อเดินทางจากต่างประเทศ 489 ราย และติดเชื้อในประเทศ 251 รายโดยยังเป็นการติดเชื้อจากการสัมผัสผู้เดินทางมาจากต่างประเทศ และเชื้อยังแพร่กระจายผ่านละอองฝอยน้ำมูกน้ำลายหน้ากากผ้าจึงยังช่วยลดความเสี่ยงและป้องกันได้เหมือนสายพันธุ์อื่น ๆ
วันนี้ (29 ธันวาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุขนพ.ศุภกิจ ศิริลักษณ์ อธิบดีกรมวิทยาศาสตร์การแพทย์ แถลงสถานการณ์โควิด 19 สายพันธุ์โอมิครอน ว่า ขณะนี้มีรายงานพบสายพันธุ์โอมิครอนใน 108 ประเทศ โดยสหรัฐอเมริกาตรวจพบแล้วทุกรัฐ ส่วนสายพันธุ์ย่อยของโอมิครอนพบ 3 สายพันธุ์ สำหรับประเทศไทยตั้งแต่เปิดประเทศเมื่อวันที่ 1 พฤศจิกายน 2564 ตรวจหาสายพันธุ์แล้วประมาณ 8 พันกว่าตัวอย่าง พบสายพันธุ์โอมิครอนสะสม 740 ราย ใน 33 จังหวัด กระจายเกือบทุกเขตสุขภาพ ยกเว้นเขตสุขภาพที่ 2 (พิษณุโลก อุตรดิตถ์ เพชรบูรณ์ สุโขทัย และตาก) โดยพื้นที่ที่ตรวจพบโอมิครอนมากที่สุด คือ กทม. ตามด้วยเขตสุขภาพที่ 7 และเขตสุขภาพที่ 11 แยกเป็น ผู้ติดเชื้อมาจากต่างประเทศ 489 ราย และติดเชื้อในประเทศ 251 ราย ใน 19 จังหวัด ซึ่งเป็นการติดเชื้อจากการสัมผัสผู้เดินทางมาจากต่างประเทศ โดยคลัสเตอร์ใหญ่ที่สุดคือ กาฬสินธุ์ พบผู้ติดเชื้อ 200 กว่าราย ผู้ติดเชื้อทั้งหมดมีการตรวจยืนยันด้วยการถอดรหัสพันธุกรรมทั้งตัวแล้ว 104 ราย
นพ.ศุภกิจกล่าวว่า ในช่วง 2 วันที่ผ่านมา (27-28 ธันวาคม 2564) พบว่า สัดส่วนของสายพันธุ์โอมิครอนเพิ่มขึ้นค่อนข้างเร็ว ขณะนี้พบประมาณ 66% แต่ไม่ได้หมายความว่าประเทศไทยมีเชื้อโอมิครอนแล้ว 66% เนื่องจากตัวอย่างที่สุ่มตรวจส่วนใหญ่เป็นผู้เดินทางมาจากต่างประเทศและผู้ที่มีประวัติสัมผัสผู้เดินทางมาจากต่างประเทศ ซึ่งเชื้อสายพันธุ์โอมิครอนมีการแพร่กระจายไปทั่วโลก ทำให้การตรวจใน 2 กลุ่มนี้พบสัดส่วนของ
โอมิครอนสูงมากตามไปด้วย แต่ในภาพรวมช่วง 2 วันที่ผ่านมามีผู้ติดเชื้อโควิด 19 ทั้งหมด 5 พันกว่าราย ตรวจพบสายพันธุ์โอมิครอน 200 กว่าราย คิดเป็นประมาณ 5-6% ดังนั้น การแพร่ระบาดในประเทศไทยส่วนใหญ่ยังเป็นสายพันธุ์เดลตา
“กรณีหน้ากากผ้าใช้ป้องกันสายพันธุ์โอมิครอนไม่ได้ ข้อเท็จจริงคือ แม้จะใช้หน้ากากN95 แต่ถ้าใส่ไม่ถูกต้องก็ป้องกันไม่ได้ 100% ทั้งนี้ เชื้อสายพันธุ์โอมิครอนไม่ได้มีขนาดเล็กลงและยังออกมากับละอองฝอยน้ำมูกน้ำลายที่มีโมเลกุลขนาดใหญ่ 5-6 ไมครอน ไม่แตกต่างจากเชื้อสายพันธุ์เดิม การใช้หน้ากากผ้าซึ่งป้องกันสายพันธุ์อัลฟา เบตา และเดลตาได้ จึงสามารถป้องกันโอมิครอนได้เช่นกัน สิ่งสำคัญต้องใส่ให้ถูกวิธี คือ ใส่ให้แนบกระชับกับใบหน้า” นายแพทย์ศุภกิจกล่าว
*********************************************29 ธันวาคม 2564
วันศุกร์ที่ 7 มกราคม 2565
ประกาศ ขสมก. ประจำวันที่ 7 มกราคม 2565​ พบพนักงานติดเชื้อไวรัส COVID-19 จำนวน​ 1 ราย
ประกาศ ขสมก. ประจำวันที่ 7 มกราคม 2565​ พบพนักงานติดเชื้อไวรัส COVID-19 จำนวน​ 1 ราย
พนักงานเก็บค่าโดยสารรถธรรมดา สาย 71 เพศหญิง อายุ 49 ปี
วันศุกร์ที่ 15 กรกฎาคม 2565
คณะกรรมการธนาคารอิสลามแห่งประเทศไทย ประชุมสัญจร ครั้งที่ 1/2565 พร้อมเยี่ยมเยียน คณะกรรมการอิสลามประจำจังหวัดพระนครศรีอยุธยา
ไอแบงก์จัดการประชุมคณะกรรมการธนาคารสัญจร ครั้งที่ ๑/๒๕๖๕ ณ โรงแรม คลาศสิค คามิโอ อยุธยา เพื่อติดตามการดำเนินงานและมาสัมผัสปัญหา ตลอดจนรับฟังความต้องการของลูกค้าโดยเฉพาะพี่น้องมุสลิมในพื้นที่ เพื่อนำข้อมูลที่ได้รับไปพัฒนาธนาคารให้ตอบโจทย์ทุกด้าน
วันนี้ (วันพฤหัสบดีที่ 14 กรกฎาคม 2565 ) เวลา 10.30 น. คณะกรรมการธนาคารอิสลามแห่งประเทศไทย นำโดย นายภูมิศักดิ์ อรัญญาเกษมสุข ประธานกรรมการธนาคาร พร้อมด้วยคณะกรรมการธนาคาร และผู้บริหารระดับสูง จัดการประชุมคณะกรรมการธนาคารสัญจร ครั้งที่ ๑/๒๕๖๕ ณ โรงแรม คลาศสิค คามิโอ อยุธยา เพื่อติดตามการดำเนินงานและมาสัมผัสปัญหา ตลอดจนรับฟังความต้องการของลูกค้าโดยเฉพาะพี่น้องมุสลิมในพื้นที่ เพื่อนำข้อมูลที่ได้รับไปพัฒนาธนาคารให้ตอบโจทย์ทุกด้าน
นายภูมิศักดิ์ฯ เผยว่า การประชุมสัญจรครั้งนี้ ถือเป็นครั้งแรกของธนาคารในรอบหลายปีที่ผ่านมา ความตั้งใจของคณะกรรมการธนาคารที่จัดประชุมรูปแบบนี้เพื่อส่งสัญญาณว่าธนาคารจะรุกไปข้างหน้า โดยได้เลือกพื้นที่จังหวัดพระนครศรีอยุธยาเป็นจังหวัดแรก เนื่องจากเป็นจังหวัดใกล้เคียงกับกรุงเทพฯ มีประชากรมุสลิมมากพอสมควรและที่สำคัญมีคณะกรรมการอิสลามประจำจังหวัด คณะกรรมการธนาคารเล็งเห็นโอกาสที่ธนาคารอิสลามแห่งประเทศไทยจะเป็นฟันเฟืองสำคัญของภาครัฐในการขับเคลื่อนเศรษฐกิจโดยเฉพาะกับประชาชนชาวมุสลิม
นอกจากนี้ คณะกรรมการธนาคาร ยังได้มีการเยี่ยมเยียน พบปะพูดคุย เพื่อรับฟังปัญหาการใช้บริการธนาคาร กับคณะกรรมการอิสลามประจำจังหวัดพระนครศรีอยุธยา ตลอดจนแนวทางการขยายผลโครงการชุมชนซื่อสัตย์ซึ่งเป็นผลิตภัณฑ์ที่ธนาคารออกเมื่อปลายปีที่ผ่านมาเพื่อช่วยชุมชนในการแก้ปัญหาหนี้นอกระบบ โดยมีนายประดิษฐ์ รัตนโกมล ประธานกรรมการอิสลามประจำจังหวัดพระนครศรีอยุธยา และคณะกรรมการอิสลามอีก 25 คน ให้การต้อนรับ พร้อมให้คำชื่นชมและกำลังใจ ตลอดจนให้คำแนะนำในการให้บริการและให้คำมั่นที่จะสนับสนุนยกระดับธนาคารให้อยู่ในหัวใจของพี่น้องมุสลิมชาวอยุธยาทุกคน
ปัจจุบัน ธนาคารอิสลามแห่งประเทศไทย มี 1 สาขาอยู่ในจังหวัดพระนครศรีอยุธยา ที่เปิดให้บริการตั้งแต่ปี พ.ศ.2553 ตั้งอยู่ ณ ศูนย์การค้าอยุธยาพาร์ค หมู่ที่ 3 ถนนสายเอเชีย ตำบลคลองสวนพลู อ.พระนครศรีอยุธยา เปิดให้บริการทุกวัน โดยให้บริการแก่พี่น้องมุสลิมที่อาศัยอยู่ในจังหวัดพระนครศรีอยุธยาราวร้อยละ 10 ของประชากรทั้งหมดในจังหวัด หรือประมาณ 87,200 คน และมัสยิดกว่า 60 แห่งทั่วทั้งจังหวัด
วันพุธที่ 17 พฤศจิกายน 2564
การรถไฟฟ้าขนส่งมวลชนแห่งประเทศไทยรับมอบม้านั่งสแตนเลสสตีล ผลงานชนะเลิศจากการประกวด ออกแบบ POSCO-Thainox Award 2020
เพื่ออำนวยความสะดวกแก่ผู้ใช้บริการรถไฟฟ้า MRT สายฉลองรัชธรรม และท่าเรือพระนั่งเกล้า
วันนี้ 16 พฤศจิกายน 2564 นายวิทยา พันธุ์มงคล รองผู้ว่าการ (ปฏิบัติการ) การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม รับมอบม้านั่งสเตนเลสสตีล จำนวน 38 ชุด จากสมาคมพัฒนาสเตนเลสไทย และบริษัทโพสโค - ไทยน๊อคซ์ จำกัด (มหาชน) โดยมีนายยองชอล ควอน กรรมการผู้อำนวยการใหญ่ บริษัท โพสโค - ไทยน๊อคซ์ จำกัด (มหาชน) เป็นผู้ส่งมอบ ณ อาคารบริหารท่าเรือพระนั่งเกล้า โครงการรถไฟฟ้ามหานคร สายฉลองรัชธรรม
ทั้งนี้ ม้านั่งสเตนเลสสตีลที่ได้รับมอบดังกล่าว ได้นำไปติดตั้ง ณ บริเวณชั้นชานชาลา ภายในสถานีรถไฟฟ้ามหานคร สายฉลองรัชธรรม (สายสีม่วง) จำนวน 32 ชุด แบ่งเป็นสถานีละ 2 ชุด รวม 16 สถานี และติดตั้งภายในบริเวณพื้นที่ท่าเรือพระนั่งเกล้า จำนวน 6 ชุด รวมทั้งสิ้น 38 ชุด เพื่อใช้สำหรับสาธารณประโยชน์และอำนวยความสะดวกให้แก่ผู้ใช้บริการรถไฟฟ้า MRT และท่าเรือพระนั่งเกล้าของ รฟม. อีกทั้งเป็นการสนับสนุนความคิดสร้างสรรค์และผลงานของนักศึกษาที่ได้รับรางวัลชนะเลิศในการประกวดออกแบบ POSCO-Thainox Award 2020 ซึ่งเป็นการออกแบบที่สอดรับกับการใช้บริการของผู้โดยสารรถไฟฟ้า MRT ในทุกๆ ประเภท ไม่ว่าจะเป็น ผู้พิการ ผู้สูงอายุ เด็ก และบุคคลทั่วไปและได้นำผลงานดังกล่าวมาผลิตขึ้นเป็นชิ้นงานจริง และสามารถใช้งานได้จริง ติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจ การรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันอังคารที่ 17 สิงหาคม 2564
ครม.อนุมัติงบกลาง 490 ล้านบาท เดินหน้าโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริจำนวน 9 โครงการ
ครม.อนุมัติงบกลาง 490 ล้านบาท เดินหน้าโครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริจำนวน 9 โครงการ
วันนี้ 17 สิงหาคม 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.)อนุมัติ โครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริจำนวน 9 โครงการ วงเงินงบประมาณ 490 ล้านบาท โดยมีกรมทรัพยากรน้ำบาดาล เป็นหน่วยงานดำเนินการ ซึ่งงบประมาณจำนวน 490 ล้านบาท จะมาจากงบประมาณรายจ่ายประจำปีงบประมาณ 2564 งบกลาง รายการเงินสำรองจ่ายเพื่อกรณีฉุกเฉินหรือจำเป็น
โดยให้ยกเว้นการปฏิบัติตามระเบียบกระทรวงการคลัง ว่าด้วยการเบิกเงินจากคลัง การรับเงิน การจ่ายเงิน การเก็บรักษาเงิน และการนำเงินส่งคลัง พ.ศ.2562 ข้อ106 ในกรณีที่หน่วยรับงบไม่สามารถดำเนินการได้ตามแนวทางปฏิบัติที่กระทรวงการคลังกำหนดไว้ก่อนสิ้นปีงบประมาณ 2564 โดยให้สามารถกันเงินไว้เบิกเหลื่อมปีได้ เพื่อให้การดำเนินการเตรียมการแก้ไขปัญหา การรับมือปัญหาภัยแล้งตามแผนงานที่วางไว้เป็นไปอย่างต่อเนื่อง
ทั้งนี้หากดำเนินการครอบคลุมทุกพื้นที่เป้าหมายแล้วเสร็จ ประชาชนสามารถมีน้ำต้นทุนเพื่อการอุปโภคบริโภค รวมถึงทำการเกษตรได้ปริมาณน้ำไม่น้อยกว่า 5.6648 ล้านลูกบาศก์เมตรต่อปี ประชาชนได้ประโยชน์ 18,420 ครัวเรือน และพื้นที่ได้รับประโยชน์ 192,109 ไร่ โดย 9 โครงการประกอบด้วย
1.โครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริ ตำบลหนองงูเหลือม อำเภอเมืองนครปฐม จังหวัดนครปฐม
2.โครงการฯ ตำบลโพรงอากาศ อำเภอบางน้ำเปรี้ยว จังหวัดฉะเชิงเทรา
3.โครงการฯ เทศบาลตำบลศรีรัตนะ อำเภอศรีรัตนะ จังหวัดศรีสะเกษ และตำบลพยุห์ อำเภอพยุห์ จังหวัดศรีสะเกษ
4.โครงการฯตำบลนามะเขือ อำเภอปลาปาก จังหวัดนครพนม 5.โครงการฯตำบลโพธิ์ตากและตำบลนาทราย อำเภอเมืองนครพนม จังหวัดนครพนม
6.โครงการฯตำบลสายนาวัง อำเภอนาคู จังหวัดกาฬสินธุ์ 7.โครงการฯตำบลก้อ อำเภอลี้ จังหวัดลำพูน
8.โครงการฯตำบลบ้านกลาง อำเภอสันป่าตอง จังหวัดเชียงใหม่ และ 9.โครงการจัดหาน้ำบาดาลขนาดใหญ่แก้ปัญหาภัยแล้งอันเนื่องมาจากพระราชดำริ ตำบลเกาะนางคำ อำเภอปากพะยูน จังหวัดพัทลุง
.....
วันพฤหัสบดีที่ 28 กรกฎาคม 2565
รฟท. เปิดเดินขบวนรถจักรไอน้ำประวัติศาสตร์ เส้นทางกรุงเทพ -  อยุธยา - กรุงเทพ
เฉลิมพระเกียรติเนื่องในโอกาสมหามงคลวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2565
เมื่อเวลา 08.00 น. วันที่ 28 กรกฎาคม 2565 สถานีกรุงเทพ (หัวลำโพง) นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม เป็นประธานในพิธีปล่อยขบวนรถพิเศษนำเที่ยวรถจักรไอน้ำประวัติศาสตร์ เส้นทาง กรุงเทพ - อยุธยา - กรุงเทพ เฉลิมพระเกียรติเนื่องในโอกาสมหามงคลวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2565 โดยมีผู้บริหารการรถไฟฯ เจ้าหน้าที่ ประชาชน พร้อมสื่อมวลชนเข้าร่วมภายในงาน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ รฟท. เปิดเผยว่า การเปิดเดินขบวนรถพิเศษนำเที่ยวรถจักรไอน้ำเฉลิมพระเกียรติเนื่องในโอกาสมหามงคลวันเฉลิมพระชนมพรรษา พระบาทสมเด็จพระเจ้าอยู่หัว เพื่อเป็นการแสดงออกถึงความจงรักภักดีและสำนึกในพระมหากรุณาธิคุณที่ได้ทรงปฏิบัติพระราชกรณียกิจนานัปการเพื่อประโยชน์สุขแห่งอาณาราษฎร
พร้อมกับเปิดโอกาสให้ประชาชน ได้ร่วมน้อมรำลึกถึงพระมหากรุณาธิคุณของพระองค์ที่มีต่อปวงชนชาวไทย และร่วมเป็นส่วนหนึ่งในหน้าประวัติศาสตร์การเดินทางของรถไฟไทย ผ่านขบวนรถจักรไอน้ำประวัติศาสตร์แบบแปซิฟิค หมายเลข 824 และ 850 รุ่นหลังสงครามโลกครั้งที่ 2 ผลิตโดยบริษัท นิปปอน ชาร์เรียว ซึ่งปัจจุบันได้เก็บรักษาและซ่อมบำรุงอยู่ที่โรงรถจักรธนบุรี และจะนำมาจัดเดินขบวนรถนำเที่ยวพิเศษใน 6 โอกาสพิเศษและวันสำคัญเท่านั้น ซึ่งประกอบด้วย
1. วันที่ 23 ตุลาคม 2564 วันปิยมหาราช
2. วันที่ 5 ธันวาคม 2564 วันพระราชสมภพพระบาทสมเด็จพระปรมินทรมหาภูมิพล อดุลยเดช บรมนาถบพิตร เส้นทางกรุงเทพ – อยุธยา – กรุงเทพ
3. วันที่ 26 มีนาคม 2565 วันสถาปนากิจการรถไฟ
4. วันที่ 3 มิถุนายน 2565 วันเฉลิมพระชนมพรรษา สมเด็จพระนางเจ้าสุทิดา พัชรสุธาพิมลลักษณ พระบรมราชินี
5. วันที่ 28 กรกฎาคม 2565 วันเฉลิมพระชนมพรรษาของพระบาทสมเด็จพระเจ้าอยู่หัวมหาวชิราลงกรณ บดินทรเทพยวรางกูร
6. วันที่ 12 สิงหาคม 2565 วันแม่แห่งชาติ
นายเอกรัชกล่าวว่า รฟท. คาดหวังการเปิดเดินขบวนรถพิเศษรถจักรไอน้ำนำเที่ยวจะเป็นอีกหนึ่งกิจกรรมที่ช่วยสนับสนุนการเดินทางท่องเที่ยวภายในประเทศให้กลับมาฟื้นตัวตามนโยบายของรัฐบาล ภายหลังมีการผ่อนคลายมาตรการเดินทางเข้าประเทศ และการแพร่ระบาดโรคโควิดเริ่มคลี่คลาย ซึ่งทำให้เกิดการสร้างงาน สร้างอาชีพ กระจายรายได้ สร้างความเข้มแข็งสู่เศรษฐกิจฐานราก และชุมชนให้กลับมามีความเข้มแข็งยั่งยืนอีกครั้ง
วันอังคารที่ 23 สิงหาคม 2565
​'โฆษกแรงงาน' เผย พ.ร.บ. แรงงานนอกระบบ ผ่าน ครม.แล้ว ยัน รัฐบาลดูแลสวัสดิภาพแรงงานทุกกลุ่มอาชีพ
​'โฆษกแรงงาน' เผย พ.ร.บ. แรงงานนอกระบบ ผ่าน ครม.แล้ว ยัน รัฐบาลดูแลสวัสดิภาพแรงงานทุกกลุ่มอาชีพ
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) เปิดเผยถึงกรณีที่ นายอนุกูล ราชกุณา แอดมินและตัวแทนเพจ "สหภาพไรเดอร์" พร้อมกลุ่มแรงงานนอกระบบกล่าวในการเสวนา GIG Economy เพื่อเรียกร้องให้รัฐบาลออกกฎหมายดูแลสวัสดิภาพแรงงานนอกระบบไม่ให้ถูกเอาเปรียบจากผู้จ้าง ซึ่งในเรื่องนี้ขอยืนยันว่ารัฐบาลภายใต้การนำของท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยคุณภาพชีวิตแรงงานนอกระบบและมอบหมายให้กระทรวงแรงงาน เร่งส่งเสริมและพัฒนาศักยภาพแรงงานนอกระบบให้มีคุณภาพชีวิตที่ดี และท่านสุชาติ ชมกลิ่น รัฐมนตรีว่าการกระทรวงแรงงาน ได้ขานรับนโยบายดังกล่าว จึงได้เร่งผลักดันร่างพระราชบัญญัติส่งเสริมการพัฒนาคุณภาพชีวิตและคุ้มครองแรงงานนอกระบบ พ.ศ. ....เข้า ครม ซึ่งมติคณะรัฐมนตรี เมื่อวันที่ 28 ธันวาคม 2564 ได้อนุมัติหลักการเรียบร้อยแล้ว ขณะนี้อยู่ในขั้นตอนที่สำนักงานคณะกรรมการกฤษฎีกาตรวจพิจารณา โดยให้รับความเห็นของหน่วยงานที่เกี่ยวข้องไปประกอบการพิจารณาด้วย จากนั้นจะส่งให้คณะกรรมการประสานงานสภาผู้แทนราษฎรพิจารณา ก่อนเสนอเข้าสภาผู้แทนราษฎรต่อไป
นางเธียรรัตน์ กล่าวต่อว่า สาระสำคัญของ พ.ร.บ.ฉบับนี้จะทำให้แรงงานนอกระบบกว่า 19.6 ล้านคน สามารถเข้าถึงสิทธิขั้นพื้นฐานในการประกอบอาชีพ มีความปลอดภัยในการทำงาน มีหลักประกันทางสังคม มีการรวมกลุ่มจัดตั้งเป็นองค์กร ได้รับการส่งเสริมคุ้มครองและพัฒนาสู่คุณภาพชีวิตที่ดี มีสัญญาการทำงานที่เป็นธรรม เช่น ไม่กำหนดเงื่อนไขทำให้ต้องเร่งรีบทำงานอย่างมีความเสี่ยง หรือต้องทำงานหนักเกินปกติจนเสียสุขภาพ ผลตอบแทนที่เป็นธรรม การจ่ายค่าตอบแทนตามอัตราและระยะเวลาที่กำหนดสวัสดิการและหลักประกันขั้นพื้นฐาน การจัดตั้งกองทุนเพื่อแรงงานนอกระบบ ให้สามารถเข้าถึงแหล่งเงินผู้ได้อย่างเหมาะสม สิทธิในการอุทธรณ์ การสอบสวน การพักงาน รวมทั้งสิทธิในการรวมกลุ่มเจรจาต่อรองของผู้ใช้แรงงานแพลตฟอร์ม โดยต้องขึ้นทะเบียนและแจ้งข้อบังคับต่อหน่วยงานรับผิดชอบ ทั้งนี้ ที่น้องแรงงานนอกระบบสามารถเข้าถึงความคุ้มครองและสิทธิประกันสังคมเพื่อดูแลในกรณีประสบอันตรายหรือเจ็บป่วย กรณีทุพพลภาพ กรณีเสียชีวิต กรณีชราภาพ
และกรณีสงเคราะห์บุตร ทั้งนี้ ขึ้นอยู่กับทางเลือกที่พี่น้องแรงงานเลือกเป็นผู้ประกันตนมาตรา 40
"การขยายขอบเขตวัตถุประสงค์ให้ครอบคลุมแรงงานนอกระบบทุกกลุ่มอาชีพ จะช่วยให้แรงงานนอกระบบที่มีอุปสรรคในการเข้าถึงแหล่งทุนของภาคเอกชน มีทุนกู้ยืมสำหรับประกอบอาชีพ โดยการมีส่วนร่วมของสมาชิกในการจ่ายค่าสมาชิก เพื่อประโยชน์ในการส่งเสริมและพัฒนาคุณภาพชีวิตของกลุ่มแรงงานนอกระบบด้วยกันเอง รวมทั้งมีงบประมาณในการดำเนินการส่งเสริมและพัฒนาคุณภาพชีวิตแรงงานนอกระบบในการประกอบอาชีพการพัฒนาทักษะฝีมือ การคุ้มครองสภาพการทำงานที่เหมาะสม และการสร้างหลักประกันทางสังคมที่มั่นคงอีกด้วยขอยืนยันว่ารัฐบาลไม่เคยลืมแรงงานนอกระบบ และพยายามทุกวิถีทางที่จะให้แรงเหล่านี้มีคุณภาพชีวิตที่ดี” นางเธียรรัตน์ กล่าวท้ายสุด
+++++++++++++++++++
กองเผยแพร่และประชาสัมพันธ์
23 สิงหาคม 2565
วันอังคารที่ 14 ธันวาคม 2564
ครม. มอบหมายหน่วยงานที่เกี่ยวข้อง จัดทำ SEA เน้นการมีส่วนร่วมของทุกฝ่าย “นายกฯ” สั่งให้มี คกก.เฉพาะ ดูแลปัญหาที่ดิน รวมทั้งให้แก้ไขปัญหาความเดือดร้อนประชาชนในพื้นที่อย่างเร่งด่วน
ครม. มอบหมายหน่วยงานที่เกี่ยวข้อง จัดทำ SEA เน้นการมีส่วนร่วมของทุกฝ่าย “นายกฯ” สั่งให้มี คกก.เฉพาะ ดูแลปัญหาที่ดิน รวมทั้งให้แก้ไขปัญหาความเดือดร้อนประชาชนในพื้นที่อย่างเร่งด่วน
วันที่ 14 ธันวาคม 2564 นายธนกร วังบุญคงชนะ โฆษกประจำสำนักนายกรัฐมนตรี เผย คณะรัฐมนตรีมีมติรับทราบการแก้ไขเพิ่มเติม องค์ประกอบคณะกรรมการตรวจสอบข้อเท็จจริง กรณีการดำเนินการขยายผลโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ไปสู่เมืองต้นแบบที่ 4 อำเภอจะนะ จังหวัดสงขลา“เมืองต้นแบบอุตสาหกรรม ก้าวหน้าแห่งอนาคต” ตาม คำสั่งสำนักนายกรัฐมนตรี ที่ 330/2564 มอบหมายให้ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เป็นประธานกรรมการดังกล่าว และรับทราบข้อเสนอของรองนายกรัฐมนตรีในฐานะประธานคณะกรรมการ ให้มีการจัดทำผลการประเมินสิ่งแวดล้อมระดับยุทธศาสตร์ (Strategic Environmental Assessment: SEA) และแผนแม่บทต่าง ๆ โดยให้ทุกฝ่ายได้เข้ามามีส่วนร่วมในการดำเนินการ และให้รับข้อเสนอของเครือข่ายจะนะรักษ์ถิ่น และผลการดำเนินการของคณะกรรมการตรวจสอบข้อเท็จจริงฯ เพื่อประกอบการพิจารณาต่อไป
ทั้งนี้ นายกรัฐมนตรีห่วงใยข้อเรียกร้องของประชาชน โดยสั่งให้มีคณะกรรมการเฉพาะ เพื่อดูแลปัญหาเรื่องที่ดินทำกินในพื้นที่ รวมทั้งให้หน่วยงานที่เกี่ยวข้องเร่งแก้ไขข้อห่วงใยและความเดือดร้อนของประชาชน โดยเป้าหมายของโครงการฯ มุ่งสร้างความมั่นคงและความยั่งยืนแก่เศรษฐกิจชายแดนภาคใต้ ให้ประชาชนมีรายได้สูงขึ้น
“แผนพัฒนาเศรษฐกิจและสังคมแห่งชาติ ฉบับที่ 11 (พ.ศ. 2555 – 2559) ได้ผลักดันให้มีการจัดทำการประเมินสิ่งแวดล้อมระดับยุทธศาสตร์ (SEA) ซึ่งสอดคล้องกับ นโยบายของนายกรัฐมนตรีที่มีนโยบายในการจัดทำแผนยุทธศาสตร์ เพื่อเป็นกรอบแนวคิดในการดำเนินโครงการต่าง ๆ สำหรับการจัดทำ SEA ในโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ไปสู่เมืองต้นแบบที่ 4 อำเภอจะนะ จังหวัดสงขลา “เมืองต้นแบบอุตสาหกรรมก้าวหน้าแห่งอนาคต” จะประกอบด้วยนักวิชาการ ผู้เชี่ยวชาญ และประชาชนในพื้นที่ เพื่อสร้างกระบวนการมีส่วมร่วมในทุกมิติ ซึ่งจะสอดคล้องกับนโยบายของภาครัฐ ก่อนที่จะมีการดำเนินการต่อไป ” นายธนกรฯ กล่าว
----------------------
วันอังคารที่ 29 มีนาคม 2565
ดีอีเอส เสริมทัพเจ้าหน้าที่ จัดอบรม“การใช้งานระบบบัญชีข้อมูล (Data Catalog) เพิ่มประสิทธิภาพงานให้บริการภาครัฐผ่านระบบดิจิทัล
ดีอีเอส เสริมทัพเจ้าหน้าที่ จัดอบรม“การใช้งานระบบบัญชีข้อมูล (Data Catalog) เพิ่มประสิทธิภาพงานให้บริการภาครัฐผ่านระบบดิจิทัล
เมื่อวันที่ 29 มีนาคม 2565 นางสาวสุกันยาณี ยะวิญชาญ หัวหน้าผู้ตรวจราชการกระทรวงดิจิทัลเพื่อเศรษฐกิจและสังคม เป็นประธานในพิธีเปิดการอบรม“การใช้งานระบบบัญชีข้อมูล (Data Catalog) ของ สป.ดศ.” ผ่านระบบออนไลน์ โดยมี นางสมศรี หอกันยา ผู้อำนวยการศูนย์เทคโนโลยีสารสนเทศและการสื่อสาร ในฐานะผู้จัดงานกล่าวรายงาน ณ ห้องฝึกอบรมคอมพิวเตอร์ ชั้น 6 กระทรวงดิจิทัลฯ ทั้งนี้การพัฒนาระบบบัญชีข้อมูล (Data Catalog) เพื่อเชื่อมโยงแลกเปลี่ยนข้อมูล และเปิดเผยข้อมูลภาครัฐในรูปแบบดิจิทัล (Open Data) เป็นไปตามที่กำหนดในพระราชบัญญัติการบริหารงานและการให้บริการภาครัฐผ่านระบบดิจิทัล พ.ศ. 2562 ซึ่งการอบรมครั้งนี้ เพื่อเสริมสร้าง ความรู้ ความเข้าใจเกี่ยวกับ“การใช้งานระบบบัญชีข้อมูล (Data Catalog) ของ สป.ดศ.” ให้กับเจ้าหน้าที่ผู้รับผิดชอบของทุกกอง/สำนักงาน/ศูนย์/กลุ่ม ให้สามารถปฏิบัติงานได้อย่างมีประสิทธิภาพและเป็นไปในแนวทางเดียวกัน หลักสูตรการอบรมที่น่าสนใจ อาทิ ความเข้าใจเบื้องต้นเกี่ยวกับระบบบัญชีข้อมูล (Data Catalog) การคัดเลือกและจัดเตรียมข้อมูลเปิด (Open Data) การจัดทำคำอธิบายข้อมูล (Metadata) และการนำชุดข้อมูลเข้าสู่ระบบบัญชีข้อมูล ของ สป.ดศ.
***********************
วันพุธที่ 1 มิถุนายน 2565
รองโฆษกฯยันฝ่ายค้าน ต่างชาติยังคงสนใจลงทุนในไทย ของบสภาฯ3.96 แสนล้านบาทเสริมสร้างศักยภาพทางการแข่งขัน
รองโฆษกฯยันฝ่ายค้าน ต่างชาติยังคงสนใจลงทุนในไทย ของบสภาฯ3.96 แสนล้านบาทเสริมสร้างศักยภาพทางการแข่งขัน
วันนี้ (1 มิถุนายน 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการอภิปรายร่างพ.ร.บ.งบประมาณแผ่นดิน ประจำปี 2566 ซึ่งเนื้อหาบางส่วนมีการวิจารณ์จากสมาชิกสภาผู้แทนราษฏรฝ่ายค้านว่าโรงงานอุตสาหกรรมย้ายฐานการผลิต เพราะไม่เชื่อมั่นในรัฐบาลที่มาจากการรัฐประหารและสืบทอดอำนาจ ซึ่งหากดูตัวเลขจริงจะพบว่า ประเทศไทยยังคงได้รับความเชื่อมั่นจากนักลงทุนต่างชาติอย่างต่อเนื่อง แม้กระทั่งภายใต้สถานการณ์โควิด19 ดังเห็นได้จาก ในช่วง4 เดือนแรกปี 2565 (ม.ค.- เม.ย.) มีจำนวนนักลงทุนต่างชาติขออนุญาตประกอบธุรกิจ จำนวน 196 ราย เม็ดเงินลงทุนรวม 3.6 หมื่นล้านบาท ธุรกิจส่วนใหญ่อยู่ในอุตสาหกรรมเป้าหมาย (New S-Curve) อาทิ บริการให้ใช้แพลตฟอร์มแอปพลิเคชั่น บริการขุดเจาะปิโตรเลียม บริการตรวจสอบ ซ่อมแซมสินค้าประเภทเครื่องมือแพทย์ บริการสถานีอัดประจุไฟฟ้า บริการรับจ้างผลิตและประกอบรถยนต์ เป็นต้น
มากไปกว่านั้น หากดูตัวเลขจำนวนบริษัทจดทะเบียนจัดตั้งธุรกิจใหม่ ก็จะพบแนวโน้มในทิศทางเดียวกัน คือมีจำนวนเพิ่มขึ้น ตัวเลขระหว่างเดือนม.ค.- เม.ย.ปีนี้ มีบริษัทจดทะเบียนตั้งใหม่ทั่วประเทศ รวม 28,083 ราย คิดเป็นมูลค่าทุนจดทะเบียน 245,497 ล้านบาท สิ่งนี้สะท้อนถึงความมั่นใจของนักลงทุนทั้งในและต่างประเทศในการฟื้นตัวทางเศรษฐกิจและโอกาสเติบโตในระยะยาวของไทย ผ่านมาตรการกระตุ้นเศรษฐกิจในมิติต่างๆจากภาครัฐ
นางสาวรัชดา กล่าวต่อว่า สำหรับในร่างพ.ร.บ.งบประมาณปี 2566 นี้ ภายใต้ยุทธศาสตร์เสริมสร้างความสามารถทางการแข่งขันของประเทศ รัฐบาลได้เสนอของบประมาณไว้ที่ 3.96 แสนล้านบาท โดยแบ่งเป็นเป้าหมายอาทิ มุ่งเป้าเป็นประเทศชั้นนำด้านสินค้าเกษตรและเกษตรแปรรูปมูลค่าสูง งบประมาณ 8 หมื่นล้านบาท ประตูการค้าการลงทุนและยุทธศาสตร์ทางโลจิสติกส์ 1.18 แสนล้านบาท เขตพัฒนาพิเศษภาคตะวันออก (EEC) 1.1 หมื่นล้านบาท จุดหมายการท่องเที่ยวที่เน้นคุณภาพและยั่งยืน 7.27 พันล้านบาท เป็นต้น จึงหวังว่า ร่างพ.ร.บ.งบประมาณประจำปี 2566 จะได้รับการสนับสนุนจากสมาชิกสภาผู้แทนราษฏร เพื่อใช้ในการขับเคลื่อนประเทศในช่วงเวลาอันสำคัญยิ่งเช่นนี้
วันจันทร์ที่ 28 กุมภาพันธ์ 2565
ขยายเวลารับสมัคร...ถึง 31 มีนาคม 2565
ขอเรียนเชิญผู้ประกอบการ SME สมัครเข้ารับการคัดเลือก "รางวัลอุตสาหกรรมขนาดกลางและขนาดย่อมดีเด่น" ประเภทการบริหารจัดการ ประจำปี พ.ศ. 2565
!!!? ขยายเวลารับสมัคร...ถึง 31 มีนาคม 2565
กระทรวงอุตสาหกรรม โดยกรมส่งเสริมอุตสาหกรรม ขอเรียนเชิญผู้ประกอบการ SME สมัครเข้ารับการคัดเลือก "รางวัลอุตสาหกรรมขนาดกลางและขนาดย่อมดีเด่น" ประเภทการบริหารจัดการ ประจำปี พ.ศ.2565 The Prime Minister's Small and Medium Industry Award 2022 (Outstanding Management SME Award)
รับสมัครตั้งแต่วันนี้ - 31 มีนาคม 2565
(สามารถขยายระยะเวลาได้ตามความเหมาะสม)
ดาวน์โหลดรายละเอียดและใบสมัครได้ที่ https://drive.google.com/drive/folders/1WyH82ONcqHKYbUyd8KfP_yfkxvisC81D?usp=sharing
ติดต่อสอบถามเพิ่มเติมได้ที่
คุณอังสนา โสมาภา
คุณเปมิกา ปาลวัฒน์
คุณภรณี โชติจันทรกุล
0 2430 6869 ต่อ 1271,1216
ส่งใบสมัครได้ที่
E-mail : mgtsmeaward@gmail.com
กองพัฒนาขีดความสามารถธุรกิจอุตสาหกรรม กรมส่งเสริมอุตสาหกรรม ชั้น 5 ถนนพระรามที่ 6 แขวงทุ่งพญาไท เขตราชเทวี กรุงเทพ 10400
วันพุธที่ 1 ธันวาคม 2564
โฆษกรัฐบาลเผย นายกฯ พอใจ ผลการจัดซื้อจัดจ้างปี’64 ประหยัดงบฯ กว่า 7.8 หมื่นล้านบาท ย้ำเน้นความโปร่งใส ตรวจสอบได้ เพื่อให้เกิดการแข่งขัน อย่างเป็นธรรม
โฆษกรัฐบาลเผย นายกฯ พอใจ ผลการจัดซื้อจัดจ้างปี’64 ประหยัดงบฯ กว่า 7.8 หมื่นล้านบาท ย้ำเน้นความโปร่งใส ตรวจสอบได้ เพื่อให้เกิดการแข่งขัน อย่างเป็นธรรม
วันที่ 1 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจ ผลการดำเนินงานจัดซื้อจัดจ้างในปีงบประมาณ พ.ศ. 2564 (ตุลาคม 2563 - กันยายน 2564) ซึ่งกรมบัญชีกลางได้รายงานความคืบหน้า หน่วยงานของรัฐที่ได้ดำเนินการจัดซื้อจัดจ้างและก่อหนี้แล้วจำนวนทั้งสิ้น 5,247,846 โครงการ คิดเป็นร้อยละ 98.34 ของจำนวนโครงการจัดซื้อจัดจ้างทั้งหมด โดยมีมูลค่าที่จัดหาได้คิดเป็น 1,333,622.22 ล้านบาท ทำให้รัฐสามารถประหยัดงบประมาณได้ 78,667.29 ล้านบาท หรือประหยัดได้ร้อยละ 5.57 ของวงเงินงบประมาณในการจัดหา ซึ่งเป็นผลจากวิธีการจัดซื้อจัดจ้างที่นำเอาเทคโนโลยีสมัยใหม่มาประยุกต์ใช้ส่งผลให้ผู้ประกอบการและบุคคลทั่วไปเข้าถึงข้อมูลได้อย่างรวดเร็ว เกิดการแข่งขันอย่างเท่าเทียม และสามารถตรวจสอบได้ทุกขั้นตอน ส่งผลให้ขั้นตอนการดำเนินการจัดซื้อจัดจ้างเป็นไปอย่างมีประสิทธิภาพ ทำให้เกิดความคุ้มค่าการใช้จ่ายงบประมาณ รวมทั้งเป็นต้นแบบการบูรณาการระบบฐานข้อมูลภาครัฐ
โฆษกประจำสำนักนายกรัฐมนตรีเผยต่อว่า สำหรับวิธีการจัดซื้อจัดจ้างด้วยวิธีตลาดอิเล็กทรอนิกส์ (e-market) สามารถประหยัดงบประมาณได้มากที่สุดในปีงบประมาณ พ.ศ. 2564 ประหยัดงบประมาณได้ร้อยละ 15.14 ของวงเงินงบประมาณในการจัดหา การจัดซื้อจัดจ้างด้วยวิธีประกวดราคาอิเล็กทรอนิกส์ (e-bidding) มีมูลค่ามากที่สุดถึงร้อยละ 55.66 ของมูลค่างบประมาณในการจัดซื้อจัดจ้างทั้งหมด คิดเป็นมูลค่าถึง 919,989.69 ล้านบาท ส่วนการจัดซื้อจัดจ้างด้วยวิธีเฉพาะเจาะจง พบหน่วยงานของรัฐจัดซื้อจัดจ้างด้วยวิธีเฉพาะเจาะจงมากที่สุดเป็นจำนวน 5,200,064 โครงการ คิดเป็นร้อยละ 97.45 ของจำนวนโครงการจัดซื้อจัดจ้างทั้งหมด
“รัฐบาลให้ความสำคัญกับการเร่งรัดการเบิกจ่าย วางแผนปีงบประมาณ พ.ศ. 2565 ท่านนายกฯ สั่งการให้กรมบัญชีกลางเตรียมแผนเร่งรัดการเบิกจ่ายให้มีการก่อหนี้ภายในไตรมาส 2 เพื่อให้เม็ดเงินเข้าสู่ระบบเศรษฐกิจโดยเร็ว รวมถึงมีแผนที่จะปรับปรุงระเบียบการจัดซื้อจัดจ้างให้หน่วยงานของรัฐ การประยุกต์เอาเทคโนโลยีสมัยใหม่มาใช้เพิ่มมากขึ้น ซึ่งเป็นส่วนหนึ่งของการขับเคลื่อนนโยบายประเทศไทย 4.0 (Thailand 4.0) เพื่อพัฒนาประเทศและระบบการทำงานของรัฐ เพื่อทำให้เกิดความคล่องตัวในการปฏิบัติงาน และสนับสนุนผู้ประกอบการรายย่อยทั้ง SMEs และ Startup ให้สามารถเข้าถึงการจัดซื้อจัดจ้างของภาครัฐมากขึ้น และที่สำคัญต้องมีความโปร่งใส สามารถตรวจสอบได้ เพื่อให้เกิดการแข่งขันอย่างเป็นธรรม ซึ่งเป็นสิ่งที่รัฐบาลนี้เน้นย้ำและให้ความสำคัญเสมอมา” นายธนกร กล่าว
วันอังคารที่ 19 เมษายน 2565
บริษัท ขนส่ง จำกัด รายงานสรุปข้อมูลการเดินทางของประชาชน ช่วงเทศกาลสงกรานต์ 2565
มีผู้ใช้บริการ รวมกว่า 4.6 แสนคน สามารถจัดรถโดยสารได้เพียงพอ ไม่มีผู้โดยสารตกค้าง - ไร้อุบัติเหตุ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยข้อมูลการเดินทางในช่วงเทศกาลสงกรานต์ ระหว่างวันที่ 11 - 18 เมษายน 2565 (เที่ยวไป - กลับ) ว่ามีประชาชนใช้บริการรถโดยสารของ บริษัท ขนส่ง จำกัด (บขส.) และรถร่วมบริการ เดินทางเข้า - ออก กรุงเทพฯ รวม 460,907 คน ใช้รถโดยสาร (รถ บขส. รถร่วม รถตู้) จำนวน 42,624 เที่ยว โดยแบ่งเป็นการเดินทางเที่ยวไป จำนวน 20,727 เที่ยว มีผู้โดยสารเดินทาง 224,148 คน และการเดินทางเที่ยวกลับเข้ากรุงเทพฯ จำนวน 21,897 เที่ยว มีผู้โดยสารเดินทาง 236,759 คน ทั้งนี้ บขส. สามารถจัดการเดินรถได้อย่างเพียงพอ ไม่พบปัญหาผู้โดยสารตกค้าง
กรรมการผู้จัดการใหญ่ บขส. กล่าวด้วยว่า จากความร่วมมือของทุกหน่วยงานในการอำนวยความสะดวกและให้บริการประชาชนในช่วงเทศกาลสงกรานต์ ส่งผลให้ประชาชนเดินทางกลับภูมิลำเนาได้อย่างสะดวก รวมทั้งมั่นใจในเรื่องความปลอดภัย ซึ่ง บขส. ได้เน้นย้ำเรื่องการดูแลความพร้อมของรถโดยสารและพนักงานขับรถให้พร้อมบริการ ตามข้อสั่งการของนายศักดิ์สยาม ชิดชอบ รัฐมนตรีว่าการกระทรวงคมนาคม ทำให้ในช่วงเทศกาลสงกรานต์ไม่พบปัญหารถโดยสารเกิดอุบัติเหตุรุนแรงและพนักงานขับรถทุกรายมีความพร้อมให้บริการและไม่พบแอลกอฮอล์หรือสารเสพติดในร่างกาย นอกจากนี้เจ้าหน้าที่และผู้ใช้บริการได้ให้ความร่วมมือปฏิบัติตามมาตรการป้องกันของโรคติดเชื้อไวรัส COVID-19 บนรถโดยสาร และสถานีขนส่ง อย่างเต็มที่ เพื่อป้องกันการแพร่ระบาดของโรคติดเชื้อไวรัส COVID-19
อย่างไรก็ดี เพื่ออำนวยความสะดวกและลดการสัมผัส ผู้โดยสารสามารถจองตั๋ว บขส. ผ่านช่องทางออนไลน์ Application E-Ticket และ Website บขส. ซึ่งสมาชิก บขส. Card จะได้รับส่วนลดค่าโดยสาร 5% (ไม่รวมค่าธรรมเนียม) เมื่อซื้อตั๋ว บขส. และหากซื้อผ่านช่องทางออนไลน์ รับคะแนนสะสมคูณ 2 เพิ่มทันที ถึงวันที่ 30 เมษายนนี้ สอบถามข้อมูลเพิ่มเติมได้ที่งานการตลาดและลูกค้าสัมพันธ์ โทร. 0-2537-8737 ทุกวันจันทร์ - วันศุกร์ ในเวลาทำการ หรือ Call Center 1490 เรียก บขส. ตลอด 24 ชั่วโมง
วันพฤหัสบดีที่ 16 ธันวาคม 2564
“อนุทิน” ห่วงปีนี้ฝุ่น PM 2.5 อาจรุนแรงขึ้น เร่งเฝ้าระวังผลกระทบสุขภาพ ทำระบบรายงานเหตุและสอบสวนโรค
รองนายกรัฐมนตรีและรัฐมนตรีว่าการกระทรวงสาธารณสุข ห่วงฝุ่น PM 2.5 อาจรุนแรงกว่าปีก่อนหลังเริ่มผ่อนคลายมาตรการโควิด มีการเดินทาง ประกอบกับความกดอากาศสูงทำให้เกิดฝุ่นสะสม ย้ำประชาชนเช็คสภาพอากาศ สวมหน้ากากป้องกันก่อนออกจากบ้าน
วันนี้ (16 ธันวาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการควบคุมโรคจากการประกอบอาชีพและโรคจากสิ่งแวดล้อม ครั้งที่ 1/2565 โดยมี นพ.โอภาส การย์กวินพงศ์ อธิบดีกรมควบคุมโรค ผู้แทนจากกระทรวงเกษตรและสหกรณ์กระทรวงทรัพยากรธรรมชาติและสิ่งแวดล้อม กระทรวงมหาดไทย กระทรวงอุตสาหกรรม กรมอนามัย สำนักงานประกันสังคม และสำนักงานหลักประกันสุขภาพแห่งชาติ และผู้ทรงคุณวุฒิเข้าร่วมประชุมในรูปแบบออนไซต์และผ่านระบบออนไลน์
นายอนุทินกล่าวว่า วันนี้ที่ประชุมมีวาระสำคัญเรื่องการเตรียมรับมือสภาวะฝุ่นละอองขนาดไม่เกิน 2.5 ไมครอน (PM 2.5) ซึ่งปีนี้คาดการณ์ว่าอาจมีปัญหารุนแรงกว่าปีที่แล้ว เนื่องจากปี 2563 มีการล็อกดาวน์ และมีนโยบายให้คนทำงานที่บ้าน ทำให้การใช้รถลดลง ส่งผลให้ฝุ่นลดลงด้วย ส่วนปีนี้เริ่มเปิดประเทศและผ่อนคลายมาตรการคนกลับมาทำงานและเดินทางสัญจรมากขึ้น ทำให้แหล่งกำเนิดฝุ่นเพิ่มขึ้น
กระทรวงสาธารณสุข ได้มีมาตรการและนโยบายมุ่งเน้นความร่วมมือทุกภาคส่วนอย่างบูรณาการ การเตรียมความพร้อมด้านสาธารณสุข มาตรการต่าง ๆ ทั้ง การป้องกัน การเฝ้าระวังและการควบคุมโรค ไปจนถึงการสื่อสาร แจ้งเตือนประชาชนถึงความเสี่ยงและผลกระทบทางสุขภาพ โดยเฉพาะอย่างยิ่งกลุ่มเสี่ยง ทั้งนี้ฝุ่น PM 2.5 ยังเป็นโรคตามประกาศกระทรวงสาธารณสุข ในกลุ่มโรคจากสิ่งแวดล้อม ภายใต้ พ.ร.บ. ควบคุมโรคจากการประกอบอาชีพฯ โดยคณะกรรมการฯ เห็นควรพิจารณาให้มีแนวทางการเฝ้าระวัง ป้องกัน ควบคุมโรคอย่างเร่งด่วน
นายอนุทินกล่าวต่อว่า ที่ประชุมยังได้เห็นชอบให้จัดทำประกาศกระทรวงสาธารณสุข เรื่อง อาการสำคัญที่เกิดจากหรือเป็นผลเนื่องมาจากฝุ่นละอองขนาดไม่เกิน 2.5 ไมครอน (PM 2.5) ภายใต้กลุ่มโรคที่กำหนดพร้อมกำหนดแนวทางเฝ้าระวังสอบสวนโรค
“ในช่วงสถานการณ์ฝุ่น PM 2.5 ขอให้ประชาชนติดตามสถานการณ์ฝุ่นอย่างใกล้ชิด สวมหน้ากากป้องกันฝุ่น (N95) หรือหน้ากากที่มีแผ่นกรองคาร์บอนทุกครั้งที่ออกจากบ้านหรือไปในพื้นที่เสี่ยง หลีกเลี่ยงกิจกรรมกลางแจ้ง หรือหันมาออกกำลังกายภายในอาคารแทน และร่วมกันช่วยลดฝุ่น PM 2.5 โดยเน้นทำงานที่บ้าน ซึ่งพิสูจน์แล้วว่าประสิทธิภาพการทำงานไม่ลดลง ช่วยลดค่าใช้จ่าย ลดการเดินทางที่ทำให้เกิดฝุ่นละออง และหากต้องมีการเดินทางไปในเส้นทางเดียวกัน หรือใกล้เคียงกันควรร่วมโดยสารไปด้วยกัน พร้อมทั้งตรวจเช็คสภาพเครื่องยนต์ ไม่เผาขยะ เผาป่า หรือพืชผลทางการเกษตร” นายอนุทินกล่าว
นอกจากนี้ ที่ประชุมยังพิจารณาเห็นชอบอนุบัญญัติภายใต้ พ.ร.บ.ควบคุมโรคจากการประกอบอาชีพฯ อีก 2 ฉบับ คือ 1.(ร่าง) ประกาศกระทรวงสาธารณสุข เรื่องการแจ้งข้อมูลที่จำเป็นเกี่ยวกับการเฝ้าระวัง การป้องกัน และการควบคุมโรคจากการประกอบอาชีพแก่ลูกจ้าง พ.ศ. ... และ 2.(ร่าง) ประกาศกระทรวงสาธารณสุข เรื่องการเปิดเผยข้อมูลส่วนบุคคลตาม พ.ร.บ.ควบคุมโรคจากการประกอบอาชีพและโรคจากสิ่งแวดล้อม พ.ศ. 2562 พ.ศ. ...
*********************************** 16 ธันวาคม
วันจันทร์ที่ 27 กันยายน 2564
ประกาศ ขสมก. ประจำวันที่ 27 กันยายน 2564​ พบพนักงานติดเชื้อไวรัส COVID-19 จำนวน​ 6 ราย​
ประกาศ ขสมก. ประจำวันที่ 27 กันยายน 2564​ พบพนักงานติดเชื้อไวรัส COVID-19 จำนวน​ 6 ราย​
1)​ พนักงานเก็บค่าโดยสารรถธรรมดา สาย 165 เพศหญิง อายุ 45 ปี
2) พนักงานเก็บค่าโดยสารรถธรรมดา สาย 15 เพศชาย อายุ 21 ปี
3) พนักงานขับรถโดยสารธรรมดา สาย 165 เพศชาย อายุ 51 ปี
4) พนักงานเก็บค่าโดยสารรถธรรมดา สาย 15 เพศหญิง อายุ 20 ปี
5) พนักงานการเงินบัญชีค่าโดยสาร ระดับ 2 อู่รังสิต เขตการเดินรถที่ 1 เพศหญิง อายุ 53 ปี
6) พนักงานขับรถโดยสารธรรมดา สาย 501 เพศชาย อายุ 48 ปี